CELEX: 32021D0542
Language: el
Date: 2021-03-26 00:00:00
Title: Απόφαση (ΚΕΠΠΑ) 2021/542 του Συμβουλίου της 26ης Μαρτίου 2021 που τροποποιεί την απόφαση (ΚΕΠΠΑ) 2020/472 για στρατιωτική επιχείρηση της Ευρωπαϊκής Ένωσης στη Μεσόγειο (EUNAVFOR MED IRINI)

29.3.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 108/57
               
            
         ΑΠΟΦΑΣΗ (ΚΕΠΠΑ) 2021/542 ΤΟΥ ΣΥΜΒΟΥΛΙΟΥ
         της 26ης Μαρτίου 2021
         που τροποποιεί την απόφαση (ΚΕΠΠΑ) 2020/472 για στρατιωτική επιχείρηση της Ευρωπαϊκής Ένωσης στη Μεσόγειο (EUNAVFOR MED IRINI)
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 42 παράγραφος 4 και το άρθρο 43 παράγραφος 2,
         Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 31 Μαρτίου 2020, το Συμβούλιο εξέδωσε την απόφαση (ΚΕΠΠΑ) 2020/472 (1), με την οποία θεσπίστηκε στρατιωτική επιχείρηση της Ευρωπαϊκής Ένωσης στη Μεσόγειο (EUNAVFOR MED IRINI).
                  
               
                     (2)
                  
                  
                     Στο πλαίσιο της στρατηγικής επανεξέτασης της επιχείρησης, η Επιτροπή Πολιτικής και Ασφάλειας συμφώνησε να παρατείνει την EUNAVFOR MED IRINI έως τις 31 Μαρτίου 2023.
                  
               
                     (3)
                  
                  
                     Οι λεπτομέρειες για τη διάθεση όπλων και συναφούς υλικού που κατάσχονται στο πλαίσιο της εφαρμογής του εμπάργκου όπλων του ΟΗΕ στη Λιβύη, και η εναποθήκευση, καταστροφή ή μεταφορά κατασχεθέντων αντικειμένων σε κράτος μέλος ή τρίτο μέρος, σύμφωνα με την απόφαση 2292 (2016) του Συμβουλίου Ασφαλείας των Ηνωμένων Εθνών θα πρέπει να διατυπωθούν ακριβέστερα.
                  
               
                     (4)
                  
                  
                     Σύμφωνα με το άρθρο 5 του πρωτοκόλλου αριθ. 22 σχετικά με τη θέση της Δανίας το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην εκπόνηση και την εφαρμογή αποφάσεων και δράσεων της Ένωσης που έχουν συνέπειες στην άμυνα. Συνεπώς, η Δανία δεν συμμετέχει στην έκδοση της παρούσας απόφασης, δεν δεσμεύεται από αυτήν ούτε υπόκειται στην εφαρμογή της, ενώ επίσης δεν συμμετέχει στη χρηματοδότηση αυτής της επιχείρησης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η απόφαση (ΚΕΠΠΑ) 2020/472 τροποποιείται ως εξής:
            
                        1)
                     
                     
                        Στο άρθρο 2, η παράγραφος 5 αντικαθίσταται από το ακόλουθο κείμενο:
                        
                           «5.   Λαμβάνοντας υπόψη τις εξαιρετικές επιχειρησιακές απαιτήσεις, και κατόπιν πρόσκλησης κράτους μέλους, η επιχείρηση EUNAVFOR MED IRINI μπορεί να εκτρέψει πλοία σε λιμένες του εν λόγω κράτους μέλους και να διαθέσει όπλα και συναφές υλικό που κατάσχονται σύμφωνα με την παράγραφο 3, μεταξύ άλλων αποθηκεύοντας, καταστρέφοντας ή μεταφέροντάς τα σε κράτος μέλος ή τρίτο μέρος. Οι λιμένες στους οποίους τα σκάφη μπορούν να εκτρέπονται ορίζονται στο σχέδιο επιχειρήσεων.
                           Η επιτροπή του ευρωπαϊκού μηχανισμού για την ειρήνη αποφασίζει τον τελικό προορισμό των όπλων και του συναφούς υλικού που κατάσχονται κατόπιν πρότασης του διοικητή επιχείρησης της ΕΕ, περιλαμβανομένης της αποθήκευσης, της καταστροφής ή της μεταφοράς εντός της Ένωσης. Ωστόσο, η μεταφορά κατασχεθέντων αντικειμένων εκτός Ένωσης, σύμφωνα με την απόφαση UNSCR 2292 (2016), αποφασίζεται, κατόπιν πρότασης του διοικητή επιχείρησης της ΕΕ, από την Επιτροπή Πολιτικής και Ασφαλείας (ΕΠΑ), εκτός εάν ένα κράτος μέλος ζητήσει να παραπεμφθεί το θέμα στο Συμβούλιο. Η εν λόγω μεταφορά κατασχεθέντων αντικειμένων εκτός Ένωσης τηρεί τις αρχές που ορίζονται στην κοινή θέση 2008/944/ΚΕΠΠΑ (*1) και και συνάδει με τους ισχύοντες εθνικούς κανόνες και τις ισχύουσες εθνικές διαδικασίες για τους ελέγχους των εξαγωγών όπλων· τηρεί τους όρους και τις διασφαλίσεις που καθορίζονται από την ΕΠΑ ή το Συμβουλιο αντίστοιχα, έχοντας υποψη τις διαδικασίες που ορίζονται στην απόφαση (ΚΕΠΠΑ) 2021/509 (*2), ιδίως τη μεθοδολογία κινδύνου και διασφαλίσεων· και δεν περιλαμβάνει θανατηφόρο στρατιωτικό εξοπλισμό, ή πλατφόρμες.
                           Κράτος μέλος που επικουρεί την EUNAVFOR MED IRINI στη διάθεση κατασχεθέντων όπλων ή σχετικού υλικού αναλαμβάνει να ολοκληρώσει το ταχύτερο τις αναγκαίες διαδικασίες διάθεσης αυτών, κατά την εθνική του νομοθεσία και διαδικασίες. Η EUNAVFOR MED IRINI χορηγεί στο εν λόγω κράτος μέλος πιστοποιητικό διάθεσης.
                           Ο ευρωπαϊκός μηχανισμός για την ειρήνη αναλαμβάνει το κόστος της αποθήκευσης και της διάθεσης των όπλων και του συναφούς υλικού που κατάσχει η EUNAVFOR MED IRINI στο θέατρο επιχειρήσεών της, συμπεριλαμβανομένου του κόστους που αφορά τις απαραίτητες λιμενικές υπηρεσίες. Ο ευρωπαϊκός μηχανισμός για την ειρήνη αναλαμβάνει επίσης το κόστος και την οικονομική ευθύνη η οποία απορρέει από την εκτροπή σκάφους ή από επακόλουθες ενέργειες σχετικές με τη μεταφορά, την εναποθήκευση και διάθεση των ειδών που κατάσχονται, πλην των περιπτώσεων βαριάς αμέλειας ή δόλου από το κράτος μέλος το οποίο παρέχει συνδρομή κατά τη διάθεση ή από έναν εκ των υπαλλήλων του. Τυχόν έσοδα που περιέρχονται στο κράτος μέλος το οποίο παρέχει συνδρομή κατά τη διάθεση όπλων και συναφούς υλικού μεταφέρονται στον ευρωπαϊκό μηχανισμό για την ειρήνη λαμβάνοντας υπόψη τις εθνικές διοικητικές και δικαστικές διαδικασίες στο εν λόγω κράτος μέλος.
                           Η EUNAVFOR MED IRINI, η οποία εκπροσωπείται από τον διοικητή επιχείρησης της ΕΕ, μπορεί να συνάψει διοικητική ρύθμιση για την εφαρμογή της παρούσας παραγράφου με τις αρμόδιες αρχές κράτους μέλους το οποίο παρέχει συνδρομή κατά την εκτροπή σκάφους ή τη διάθεση όπλων και συναφούς υλικού που κατάσχονται.
                           Η παρούσα παράγραφος ισχύει για τις εν εξελίξει διαδικασίες κατάσχεσης και διάθεσης.
                        
                        
                           (*1)  Κοινή θέση 2008/944/ΚΕΠΠΑ του Συμβουλίου, της 8ης Δεκεμβρίου 2008, για τον καθορισμό κοινών κανόνων που διέπουν τον έλεγχο των εξαγωγών στρατιωτικής τεχνολογίας και εξοπλισμού (ΕΕ L 335 της 13.12.2008, σ. 99)."
                        
                        
                           (*2)  Απόφαση (ΚΕΠΠΑ) 2021/509 του Συμβουλίου, της 22ας Μαρτίου 2021, για τη θέσπιση Ευρωπαϊκού Μηχανισμού για την Ειρήνη, και για την κατάργηση της απόφασης (ΚΕΠΠΑ) 2015/528 (ΕΕ L 102 της 24.3.2021, σ. 14).»·"
                        
                     
                  
                        2)
                     
                     
                        στο άρθρο 13 προστίθεται η ακόλουθη παράγραφος:
                        
                           «3.   Για την περίοδο από την 1η Απριλίου 2021 έως τις 31 Μαρτίου 2023, το ποσό δημοσιονομικής αναφοράς για τις κοινές δαπάνες της επιχείρησης EUNAVFOR MED IRINI ανέρχεται σε 16 900 000 EUR. Το ποσοστό του ποσού αναφοράς που αναφέρεται στο άρθρο 46 παράγραφος 2 της απόφασης (ΚΕΠΠΑ) 2021/509 για τη θέσπιση ευρωπαϊκού μηχανισμού για την ειρήνη ορίζεται σε 10 % για αναλήψεις υποχρεώσεων και σε 10 % για πληρωμές.»·
                        
                     
                  
                        3)
                     
                     
                        στο άρθρο 15, η παράγραφος 2 αντικαθίσταται από το ακόλουθο κείμενο:
                        
                           «2.   Η επιχείρηση EUNAVFOR MED IRINI τερματίζεται στις 31 Μαρτίου 2023.».
                        
                     
                  
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 26 Μαρτίου 2021.
            
               
                  Για το Συμβούλιο
               
               
                  Η Πρόεδρος
               
               A. P. ZACARIAS
            
         
         
            (1)  Απόφαση (ΚΕΠΠΑ) 2020/472 του Συμβουλίου, της 31ης Μαρτίου 2020, για στρατιωτική επιχείρηση της Ευρωπαϊκής Ένωσης στη Μεσόγειο (EUNAVFOR MED IRINI) (ΕΕ L 101 της 1.4.2020, σ. 4).